

РЕПУБЛИКА БЪЛГАРИЯ

Министър на земеделието и храните

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

**от д-р Георги Тахов – министър на земеделието и храните**

**Относно:** Проект на Постановление на Министерския съвет за приемане на Тарифа за таксите, които се събират от Българската агенция по безопасност на храните

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление на Министерския съвет за приемане на Тарифа за таксите, които се събират от Българската агенция по безопасност на храните (БАБХ).

**Причини, които налагат приемането на акта**

Настъпили промени в правото на ЕС и националната нормативна уредба в периода от 2019 г. до 2023 г., водещи до съществени изменения в правилата и изискванията за извършване на официален контрол по цялата агрохранителна верига, вкл. и неговото финансиране, а именно:

Влезли в сила нови нормативни актове, свързани с официалния контрол по цялата агрохранителна верига:

* Регламент (EС) 2017/625 на Европейския парламент и на Съвета от 15 март 2017 година относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (EО) № 396/2005, (EО) № 1069/2009, (EО) № 1107/2009, (EС) № 1151/2012, (ЕС) № 652/2014, (EС) 2016/429 и (EС) 2016/2031 на Европейския парламент и на Съвета, регламенти (EО) № 1/2005 и (EО) № 1099/2009 на Съвета и директиви 98/58/EО, 1999/74/EО, 2007/43/EО, 2008/119/EО и 2008/120/EО на Съвета, и за отмяна на регламенти (EО) № 854/2004 и (EО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/EО, 96/93/EО и 97/78/EО на Съвета и Решение 92/438/EИО на Съвета (ОВ, L 95/2017),(Регламент (EС) 2017/625) се прилага от 14.12.2019 г.;
* Регламент (ЕС) 2019/6 на Европейския парламент и на Съвета от 11 декември 2018 година относно ветеринарните лекарствени продукти и за отмяна на Директива 2001/82/ЕО се прилага от 28.01.2022 г. (ОВ, L 4/2019), (Регламент (ЕС) 2019/6);
* Закон за управление на агрохранителната верига (ЗУАВ);
* Закон за храните (ЗХ);

В горепосочения период също така са изменени и допълнени някои действащи нормативни актове:

* Закона за ветеринарномедицинската дейност (ЗВД);
* Закона за защита на растенията (ЗЗР);
* Закон за фуражите (ЗФ).

Основното изменение в законодателството е свързано влизане в сила на Регламент (EС) 2017/625, който определя нов подход на официалния контрол по цялата агрохранителна верига – от фермата до масата, като дава нови насоки във финансирането му.

Съгласно член 288 от Договора за функционирането на Европейския съюз/ предишен член 249 от Договора за създаване на Европейската общност/, всеки регламент на Европейския съюз /ЕС/ е „акт с общо приложение, задължителен в своята цялост и се прилага пряко във всички държави – членки“. Разпоредбата на чл. 167 от Регламент (EС) 2017/625, също потвърждава задължителното пряко приложение в неговата цялост на територията на всички държави – членки на Европейския съюз.

В тази връзка се създава задължение за Република България като държава – членка на Европейския съюз да актуализира събираните такси при извършване на официален контрол, като се изпълнят изискванията за включване на разходите, определени в чл. 80 и чл. 81 от Регламент (EС) 2017/625.

В чл. 80 и чл. 81 от Регламент (EС) 2017/625 ясно са определени разходите, които трябва да бъдат включени при определянето на таксите за официалния контрол. В сега действащата Тарифа за таксите, които се събират от БАБХ не са включени всички критерии, по които се определят задължителните разходи, цитирани в същата разпоредба.

С оглед измененията и допълненията в горепосоченото европейско и национално законодателството се налага въвеждането на нови такси и изменението на вече съществуващи такива за осъществяването на официалния контрол по агрохранителната верига. В проекта на новата Тарифа за таксите, които се събират от БАБХ са изменени, допълнени и прецизирани текстовете по всички членове от сега действащата Тарифа.

За привеждане в съответствие с новия подход в законодателството в проекта на Тарифа за таксите, които се събират от БАБХ се обособява Част първа, в която са включени общи такси, определени от унифицираните изисквания за официален контрол по цялата агрохранителна верига на Регламент (EС) 2017/625 и ЗУАВ. Тези такси ще се прилагат по всички направления за контрол на агрохранителната верига и изчисляването им е съобразено с изискванията на чл. 82 от Регламент (EС) 2017/625.

Останалата част от структурата на тарифата се запазва по контролни направления, като във всяка част се нанасят изменения, съобразени с измененията на специализираните закони, както следва:

За извършен официален контрол на граничните контролни пунктове (ГКП) и контролни пунктове (КП) на територията на България при въвеждане на животни и стоки с произход трети държави посочени в член 47, параграф 1 от Регламент (ЕС) 2017/625 се събират задължителни такси в изпълнение на разпоредбите на чл. 79 от същия. Размера на събираните такси е такъв, че да покрие направените разходи от страна на компетентния орган за изпълнение на официалните дейности и за него се прилагат минималните стойности, посочени в Приложение IV, Глава I на Регламент (EС) 2017/625, като същите са изчислени в левова равностойност.

Таксите, събирани за извършен официален контрол на пратки с продукти от животински произход и живи животни от Нова Зеландия (съгласно Решение на Съвета от 15 ноември 1999 година за изменение на Решение 97/132/ЕО относно сключването на споразумението между Европейската общност и Нова Зеландия относно санитарните мерки, приложими за търговията с живи животни и животински продукти (OВ L 332, 23.12.1999) се събират на основание споразумение между Европейската общност и Нова Зеландия за санитарните мерки приложими към търговията с живи животни и продукти от животински произход от 1997 и Приложение VIII, Б от него – Такси за инспекция.

Таксите за извършване на дезинфекция на влизащи в страната превозни средства се събират на основание чл. 188, ал. 1, т. 4 Закона за ветеринарномедицинската дейност.

Таксите, които се събират при осъществяване на официален контрол при въвеждане на пратки биологични продукти и продуктите в преход към биологично производство с произход от трети държави се основават на изпълнението на чл. 45, параграф 5 от Регламент (ЕС) 2018/848 на Европейския парламент и на Съвета от 30 май 2018 година относно биологичното производство и етикетирането на биологични продукти и за отмяна на Регламент (ЕО) № 834/2007 на Съвета (OВ L 150/.2018), в съответствие с член 47, параграф 1 от Регламент (ЕС) 2017/625.

**Таксите по контролно направление във връзка със Закона за защита на растенията** /ЗЗР/ уреждат обществените отношения, свързани с прилагане на фитосанитарните мерки по Международната конвенция по растителна защита и са въведени, за да покрият разходите, свързани с мерките по прилагане на Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (ОВ, L 309/2009 г.), (Регламент (ЕО) № 1107/2009), мерките по прилагане на Регламент (ЕО) № 2003/2003 на Европейския парламент и на Съвета от 13 октомври 2003 г. относно торовете, (Регламент (ЕО) № 2003/2003), Регламент на Европейския парламент и на Съвета (ЕС) 2016/2031 от 26 октомври 2016 г. за защитните мерки срещу вредителите по растенията, за изменение на регламенти (EС) № 228/2013, (EС) № 652/2014 и (EС) № 1143/2014 на Европейския парламент и на Съвета и за отмяна на директиви 69/464/EИО, 74/647/EИО, 93/85/EИО, 98/57/EО, 2000/29/EО, 2006/91/EО и 2007/33/EО на Съвета (ОВ, L 317/4 от 23 ноември 2016 г.), (Регламент (ЕС) 2016/2031), и актовете по прилагането му, дейностите по регистрация на торове, подобрители на почвата, биологично активни вещества и хранителни субстрати, без нанесена маркировка „СЕ“ и контрола върху тях, дейностите по Закона за защита на растенията и подзаконовите нормативни актове по прилагането му.

По смисъла на чл. 75, параграфи 1 и 2 от Регламент (ЕО) № 1107/2009 г. както и на основание чл. 4 във връзка с чл. 1, параграф 2, б. „з“ от Регламент (ЕС) 2017/625 БАБХ е компетентен и координиращ национален орган, както и орган, който предоставя отговорността за организиране или извършване на официален контрол и други официални дейности.

В проектът за нова Тарифа за таксите, които се събират от БАБХ са въведени и такси, за да покрият разходите, свързани с прилагане на мерките, произтичащи от Регламент (EС) 2016/2031. Промяната в размера на таксите за фитосанитарен контрол се обуславя по няколко причини. Една от тях е свързана с необходимостта от стимулиране на износа на растения и растителни продукти за трети държави. Регламент (ЕС) 2016/2031 въвежда задължението за вписване в Официалния регистър на професионалните оператори на всички износители на растения, растителни продукти и други обекти, които на практика подлежат на фитосанитарен контрол, преди издаване на фитосанитарен сертификат, с цел да се гарантира съответствие на изнасяните пратки с фитосанитарните изисквания на третите държави-вносители.

Въведено е издаването на нов документ – предекспортен сертификат, в случаите когато държавата членка по износ е различна от държавата членка по произход.

При движение в рамките на територията на Европейския съюз, растенията и растителните продукти се придружават от растителен паспорт. С прилагането на Регламент (ЕС) 2016/2031, значително се разширява обхвата на растенията, растителните продукти и другите обекти, за които се изисква растителен паспорт при тяхното движение в рамките на територията на ЕС.

Официалният контрол и другите официални дейности, свързани с процеса на разрешаване на продукти за растителна защита и тяхното биологично изпитване, имат за цел защита на здравето на хората и животните и опазване на околната среда. Контролът върху употребата на продукти за растителна защита, съгласно изискванията на Директива 2009/128/ЕО на Европейския парламент и на Съвета от 21 октомври 2009 г. за създаване на рамка за действие на Общността за постигане на устойчива употреба на пестициди (ОВ, L 309/71 от 24 ноември 2009 г.), (Директива 2009/128/ЕО), и контролът върху производството, пускането на пазара, търговията, преопаковането и употребата им, се осъществяват по реда на Регламент (EС) 2017/625, ЗУАВ, ЗЗР и подзаконовите нормативни актове по прилагането им. Контролът върху „ЕС продуктите за наторяване“ се осъществява по реда на Регламент (ЕС) № 2019/1009 на Европейския парламент и на Съвета от 5 юни 2019 година за определяне на правила за предоставяне на пазара на ЕС продукти за наторяване и за изменение на регламенти (ЕО) № 1069/2009 и (ЕО) № 1107/2009 и за отмяна на Регламент (ЕО) № 2003/2003 /Регламент (ЕО) № 2019/1009/, а контролът върху торовете, подобрителите на почвата, биологично активните вещества и хранителните субстрати – по реда на ЗЗР и подзаконов нормативен акт по прилагането му.

За извършване на дейностите по ЗЗР и подзаконовите нормативни актове по прилагането му, за издаване на разрешения, удостоверения и сертификати, за извършване на контрол, за лабораторни изпитвания и в други предвидени от закона случаи, както и за извършване на услуги на физически и юридически лица, е предвидено да се събират такси съгласно тарифата по чл. 3, ал. 4 от Закона за Българската агенция по безопасност на храните (ЗБАБХ).

Таксите по ЗЗР са определени по прозрачен начин, отговарят на реалните разходи за съответните дейности, съответстват на действителната обща стойност на разходите за всяка извършена дейност и са в съответствие с чл. 74 от Регламент (ЕО) № 1107/2009 и чл. 19 от Директива 2009/128/ЕО на Европейския парламент и на Съвета от 21 октомври 2009 г. за създаване на рамка за действие на Общността за постигане на устойчива употреба на пестициди.

**Таксите по контролно направление във връзка със Закона за прилагане на общата организация на пазарите на земеделски продукти на Европейския съюз** са във връзка с контрола за съответствие на пресните плодове и зеленчуци на всички етапи от търговията с приложимите стандарти на съгласно чл. 75 и 76 от Регламент (ЕС) № 1308/2013 на Европейския парламент и на Съвета от 17 декември 2013 година за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (OВ L 347,2013), (Регламент (ЕС) № 1308/2013) и Дял II, Глава II на Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (ОВ, L 157/2011) (Регламент за изпълнение (ЕС) № 543/2011). При установено съответствие се издава сертификат за съответствие по образец, съгласно Приложение ІІІ на Регламент за изпълнение (ЕС) № 543/2011, за който се събира такса в размер, определен в тарифата по ЗБАБХ. Сертификат за съответствие се издава след извършен контрол за съответствие на пресните плодове и зеленчуци с пазарните стандарти на ЕС при внос от трети държави, реекспорт, износ, както и при вътрешна търговия за реализация на пазара и за преработка.

**Таксите по** **контролно направление във връзка със Закон за ветеринарномедицинска дейност** са въведени, за да покрият разходите, свързани с мерките по прилагане на измененията му, свързани с въвеждане или отпадане на нуждата от определени такси.

В проекта на тарифата обособява се нов раздел „Такси по Закона за ветеринарномедицинската дейност, във връзка с Регламент (ЕО) № 1069/2009 за установяване на здравни правила относно странични животински продукти и производни продукти, непредназначени за консумация от човека и за отмяна на Регламент (ЕО) № 1774/2002 (Регламент за страничните животински продукти), което е в съответствие с останалата част от тарифата, същата да бъде по направления, които са обособени от правни актове на Европейския съюз.

Също така Регламент (ЕС) 2019/6 относно ветеринарните лекарствени продукти се прилага от 28 януари 2022 г. изисква държавите членки да променят националните си законодателства за ветеринарни лекарствени продукти, така че да се създадат необходимите условия и правни процедури, необходими за прилагането на регламента в неговата цялост, включително по отношение събирането на такси за дейностите и задачите, извършвани на национално равнище. Произтичащите от Регламент (ЕС) 2019/6 промени в регулирането на ветеринарните лекарствени продукти в ЕС налагат въвеждането на такси в тарифата на БАБХ за регистриране или одобряване на дейности, които до този момент не са били правно регламентирани и съответно не е имало такси за тях, както и хармонизиране на използваната терминология в съответствие с изискванията на регламента. В тази връзка в проекта на тарифата за таксите са включени такси за предоставянето на административни услуги по отношение на въведения с регламента режим за регистрация на производители, вносители и дистрибутори на активни вещества за ветеринарномедицински цели; разрешаване на паралелна търговия с ветеринарни лекарствени продукти в рамките на ЕС; продажба от разстояние на дребно на ветеринарни лекарствени продукти; регистрация на някои категории хомеопатични ветеринарни лекарствени продукти; извършване на промени в разрешенията за търговия с ветеринарни лекарствени продукти.

**Таксите по контролно направление във връзка със Закон за храните** са въведени, за да покрият разходите, свързани с измененията в режимите по регистрация или одобрение както и с въведените нови регистрационни режими за обектите и дейностите на всички етапи на преработка, преработка и/или дистрибуция на храните. Промените в законодателството въвеждат задължителен предварителен контрол на проектите на новоизграждащи се или реконструирани обекти от агрохранителната верига за които следва да се определи нова такса в тарифата.

В чл. 78-85 от Регламент (EС) 2017/625 ясно са разписани правилата за финансиране на официалния контрол и на другите официални дейности. Това налага нов начин за изчисляване на съществуващите такси, събирани от БАБХ за осъществяване на официален контрол по цялата агрохранителна верига. Промяната на нормативната уредба и произлизащите от нея нови правни норми води до възникване на необходимост от въвеждане и на някои нови такси за официален контрол.

Таксите в проекта за нова Тарифата са изчислени на база на методите, посочени в чл. 82 от Регламент (EС) 2017/625, като са взети предвид реалните разходи, извършени през предходни години.

Проектът е включен в Оперативната програма на Министерския съвет за периода 1 януари – 30 юни 2024 г.

**Цели**

1. Гарантиране наличието на подходящи финансови средства за осигуряване на персонала и другите ресурси, необходими на компетентните органи за извършването на официалния контрол и другите официални дейности в съответствие с Регламент (EС) 2017/625 и промените в националната нормативна уредба и Регламент (EС) 2019/6.

2. Създаване на равнопоставеност по отношение на всички оператори при събирането на новите такси и гарантиране на поставянето им при еднакви условия при извършвания официален контрол.

3. Увеличаване на приходите в националния бюджет и осигуряване на необходимото финансиране на дейностите за осъществяване на официален контрол, с което ще бъде изпълнено изискването на чл. 78, параграф 1 от Регламент (EС) 2017/625 и чл.137, параграф 2 от Регламент (EС) 2019/6.

**Очаквани резултати от прилагането на акта**

С предложения проектза нова Тарифа за таксите, които се събират от БАБХ ще се постигне подобряване събирането на таксите, свързани с упражняване на официален контрол, регламентиран от българското законодателство и законодателството на Европейския съюз. Обхващането на дейности и сектори от агрохранителната верига, които понастоящем не заплащат такси за официален контрол, както и актуализирането на таксите спрямо инфлацията, ще доведе до увеличаване на приходите в националния бюджет. Това от своя страна ще доведе до по-голяма гъвкавост и по-добра материална обезпеченост на официалния контрол, без да бъде намалена неговата честота и ще спомогне за повишаване на ефикасността и ефективността му.

**Финансови и други средства, необходими за прилагането на новата уредба**

За приемането на проекта за нова Тарифа за таксите, които се събират от БАБХ, са необходими допълнителни разходи/трансфери/други плащания по бюджета на Министерството на земеделието и храните като очакваният размер на приходите, които ще постъпват допълнително в държавния бюджет е в годишен размер на около 19 240 хил. лв., а необходимите допълнителни средства по бюджета на БАБХ за обезпечаването на разходите за официалния контрол – в размер на около 6 540 хил. лв. Така изчислените суми са посочени за 2024 г., 2025 г. и 2026 г. Разходите за 2023 г., в размер на 3 270 хил. лв., са посочени за период от половин година.

Приложеният проект на акт води до въздействие върху държавния бюджет, поради което е приложена финансова обосновка, съгласно чл. 35, ал. 1, т. 4, буква „а“ от Устройствения правилник на Министерския съвет и на неговата администрация.

**Анализ за съответствие с правото на Европейския съюз**

С проекта на постановление за приемането на Тарифа за таксите, които се събират от БАБХ не се транспонират актове на институции на Европейския съюз, поради което не е изготвена и представена таблица за съответствието с правото на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове проекта на постановление, проекта на тарифа, доклада (мотивите), частичната предварителната оценка на въздействието и становището на дирекция „Модернизация на администрацията“ в администрацията на Министерския съвет са публикувани на интернет страницата на Министерството на земеделието и храните и на Портала за обществени консултации със срок за предложения и становища 30 дни.

В съответствие с изискванията на чл. 26, ал. 5 от Закона за нормативните актове справката за постъпилите предложения заедно с обосновка за неприетите предложения в резултат на проведената обществена консултация е публикувана на интернет страницата на Министерството на земеделието и храните и на Портала за обществени консултации.

Проектът на постановление на Министерския съвет е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени. Приложена е справка за отразяване на постъпилите становища.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 8, ал. 1 от Устройствения правилник на Министерския съвет и на неговата администрация предлагам Министерския съвет да приеме предложения проект на Постановление на Министерския съвет за приемане на Тарифа за таксите, които се събират от Българската агенция по безопасност на храните.

|  |  |
| --- | --- |
| **Приложениe:** | 1. Проект на Постановление на Министерския съвет; 2. Проект на Тарифа за таксите, които се събират от Българската агенция по безопасност на храните; 3. Методика за изчисляване на таксите по тарифата за таксите, които се събират от Българската агенция по безопасност на храните; 4. План-сметки; 5. Частична предварителна оценка на въздействието; 6. Становище на дирекция „Модернизация на администрацията“ към Министерски съвет; 7. Финансова обосновка; 8. Справка за отразяване на становищата, постъпили по реда на чл. 32 – 34 от Устройствения правилник на Министерския съвет и на неговата администрация; 9. Постъпили становища; 10. Справка за проведената обществена консултация; 11. Постъпили становища и предложения от проведената обществена консултация; 12. Проект на съобщение за средствата за масово осведомяване. |

**д-р ГЕОРГИ ТАХОВ**

*Министър на земеделието и храните*